Da. Pravljična joga tako od otroka kot od odraslega zahteva polno prisotnost in zbranost. Ker pa je otroška zmožnost pozornosti (sploh pri manjših otrocih) kratka, se še posebej v začetni fazi prakticiranja pravljične joge dogaja, da ga posnemanje živali in ukvarjanje z lastnim telesom tako prevzameta, da zahtevata vso njegovo pozornost, ki je ni zmožen takoj preusmeriti nazaj na poslušanje. Od odraslih to v začetku zahteva precej potrpežljivosti in razumevanja.
Smiselno je, da (še posebej zelo majhnim otrokom) zgodbo nekajkrat samo preberemo kot klasično pravljico, brez gibanja. Ko branju dodamo igro pravljične joge, ob prvih nekaj branjih otroku lahko pustimo, da zgodbo zavije v svojo smer, saj na ta način razvija domišljijo in ustvarjalnost. Nima smisla vztrajati do konca za vsako ceno. Ko bomo pravljico skupaj brali večkrat, pa bo otrokova sposobnost sledenja zgodbi in hkratnega gibanja vse večja, zato bo sčasoma zgodbi sledil do konca in poleg poslušanja izvajal tudi pravljično jogo.